
Δεκάδες είναι οι λογοτέχνες που ύμνησαν το έθνος μας στις δύσκολες και στις ένδοξες στιγμές του, όμως σχεδόν όλοι άγνωστοι στους σύγχρονους Έλληνες. Οι λογοτέχνες μας δεν αναφέρονται μόνο στο παρελθόν, αλλά φωτίζουν και τον δρόμο που πρέπει να ακολουθήσουν οι επόμενες γενεές.

	

	Ας μη βρέξει ποτέ

το σύννεφον, και ο άνεμος

σκληρός ας μη σκορπίσει

το χώμα το μακάριον

που σας σκεπάζει.

Ας το δροσίση πάντοτε

με τ' αργυρά της δάκρυα

η ροδόπεπλος κόρη

και αυτού ας ξεφυτρώνουν

αιώνια τ' άνθη.

Ω γνήσια της Ελλάδος

τέκνα ψυχαί που επέσατε

εις τον αγώνα ανδρείως,

τάγμα εκλεκτών Ηρώων,

καύχημα νέον

σας άρπαξεν η τύχη

την νικητήριον δάφνην,

και από μυρτιά σας έπλεξε

και πένθιμον κυπάρισσον

στέφανον άλλον.

Αλλα αν τις απεθάνη

δια την πατρίδα, η μύρτος

είναι φύλλον ατίμητον

και καλά τα κλαδιά

της κυπαρίσσου.

Αφ' ου εις του πρώτου ανθρώπου

τους οφθαλμούς η πρόνοος

φύσις τον φόβον έχυσε

και τας χρυσάς ελπίδας

και την ημέραν

επί το μέγα πρόσωπον

της γης πολυβοτάνου,

ευθύς το ουράνιο βλέμμα

βαθυσκαφή εφανέρωσε

μνήματα μύρια.

Πολλά μεν σκοτεινά

φέγγει επ' ολίγα τ' άστρον

το της αθανασίας 

την εκλογήν ελεύθερον

δίδει το θείον.

Έλληνες της πατρίδος

και των προγόνων άξιοι

Έλληνες σεις, πώς ήθελεν

από σας προκριθείν

άδοξος τάφος;

Ο Γέρων φθονερός

και των έργων εχθρός

και πάσης μνήμης έρχεται

περιτρέχει την θάλασσαν

και την γην όλην.

Από την στάμναν χύνει

τα ρεύματα της λήθης

και τα πάντα αφανίζει.

Χάνονται οι πόλεις, χάνονται

βασίλεια κ' έθνη.

Αλλ' ότε πλησιάσει

την γην οπού σας έχει,

θέλει αλλάξειν τον δρόμον του

ο Χρόνος, το θαυμάσιον

χώμα σεβάζων.

Αυτού, αφού την αρχαίαν

πορφυρίδα και σκήπτρον

δώσωμεν της Ελλάδος,

θέλει φέρειν τα τέκνα της

πάσα μητέρα,

και δακρυχέουσα θέλει

την ιεράν φιλήσειν

κόνιν και ειπείν:

τον ένδοξον Λόχον,

τέκνα, μιμήσατε,

Λόχον Ηρώων.

